Afsondering: Regering ‘misbruik polisie, weermag om regte te skend’Wetstoepassers op parade. (Foto: SA Polisie/Twitter) Die burgerregtegroep AfriForum sê hy is bekommerd dat die regering die Covid-19-pandemie misbruik om sy ideologieë te bevorder en burgers se regte te skend. Dit volg ná verskeie kommerwekkende voorvalle waar mense wat die afsonderingsregulasies oortree uiters hardhandig behandel is. AfriForum sê dit sluit ŉ voorval in waar probeer is om ŉ vierjarige kind met geweld in hegtenis te neem. AfriForum sê hy gaan bestaande plaaslike veldtogte vir die beskerming en behoud van burger- en minderheidsregte verskerp en ook ’n internasionale steunwerwingsveldtog van stapel stuur. Die organisasie stel ook ŉ verslag saam oor die regering se hantering van die pandemie wat hy aan die Verenigde Nasies (VN) gaan stuur. Die VN het onlangs sy kommer uitgespreek oor Suid-Afrika se “giftige inperkingskultuur”. Georgette Gagnon, bedryfshoof van die VN se kommissie vir menseregte, het verlede maand die “hoogs gemilitariseerde” operasies deur veiligheidsmagte in Suid-Afrika betreur. AfriForum sê die mees onlangse voorval van onbillike en arbitrêre optrede van vredesbeamptes het Sondag in Ballito in KwaZulu-Natal plaasgevind. ‘n Skermgreep uit die video. In ŉ video van die voorval wat sedertdien wyd versprei is, stap twee beamptes by ’n woonkompleks in en vat een van die beamptes ’n seuntjie aan sy hand en begin met hom wegstap. Dit is nie duidelik of die beamptes die seun wegneem met die doel om hom na sy ouerhuis terug te neem en of hulle hom juis weg van sy ouerhuis wegsleep nie. Die pa kom agterna gehardloop en probeer sy seun by die beamptes afvat. “Haal jul hande van hierdie kind af! Iemand bel die polisie,” skree die man wat die video neem. Die pa vat die kind by die beamptes af, waarna hy geboei word. Die kind hardloop huilend weg terwyl ’n vrou met nog twee kinders nadergestap kom. Die beamptes staan dan met die geboeide man by die hek van die kompleks terwyl kinders in die agtergrond huil. AfriForum sê daar is verskeie ander kwessies wat kommer wek. Dit sluit in: “Dit blyk dat die Suid-Afrikaanse regering se prioriteite in hierdie krisistyd nie die belange van burgery dien nie. Kyk byvoorbeeld na die minister van polisie wat klaarblyklik meer bekommerd is oor die verkoop van sigarette en drank as bendegeweld en verkragting,” het Ian Cameron, AfriForum se hoof van gemeenskapsveiligheid, gesê. Pres. Cyril Ramaphosa. (Foto: Kopano Tlape/GCIS) “Ons gaan nie toelaat dat die regering hierdie krisis misbruik om minderhede se regte te vertrap nie. Ons gaan voort met die aanlyn opleiding van ons buurt- en plaaswagte om te verseker dat mense paraat is om gevaar af te weer. AfriForum se veiligheids- en gemeenskapstrukture help ook met die verspreiding van voedsel aan kwesbare mense in ons gemeenskappe, ondanks pogings deur die regering om die verspreiding van voedsel te sentraliseer,” het Cameron gesê. Ernst Roets, AfriForum se hoof vir beleid en aksie, sê aanvanklik het die regering se uitsprake gefokus op hoe om mense teen die virus te beskerm. “Dit het egter gedurende die staat van inperking ontaard in stellings oor die transformasie van die ekonomie en ongelykheid. Dit is duidelik dat die regerende party die virus beskou as ’n geleentheid om sy eie ideologiese doelwitte van aggressiewe staatsentralisering en rassediskriminasie te bevorder. Hierdie soort optrede is nie versoenbaar met ’n staat wat beweer dat dit op die beginsels van vryheid, regverdigheid en die reg geskoei word nie. Dit is ’n skending van die waardigheid en mees basiese vryhede van mense.”